ΚΑΝΟΝΙΣΜΟΣ ( ΕΟΚ ) αριθ . 4151/88 ΤΟΥ ΣΥΜΒΟΥΛΙΟΥ της 21ης Δεκεμβρίου 1988 για τον καθορισμό των διατάξεων που εφαρμόζονται για τα εμπορεύματα τα οποία εισέρχονται στο τελωνειακό έδαφος της Κοινότητας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,

την πρόταση της Επιτροπής ( 1 ),

Σε συνεργασία με το Ευρωπαϊκό Κοινοβούλιο ( 2 ),

τη γνώμη της Οικονομικής και Κοινωνικής Επιτροπής ( 3 ),

Εκτιμώντας:

ότι η οδηγία 68/312/ΕΟΚ του Συμβουλίου της 30ής Ιουλίου 1968 περί εναρμονίσεως των νομοθετικών, κανονιστικών και διοικητικών διατάξεων των σχετικών με :

1 . την προσκόμιση στο τελωνείο εμπορευμάτων αφικνουμένων στο τελωνειακό έδαφος της Κοινότητας - 2 . την προσωρινή εναπόθεση των εμπορευμάτων αυτών ( 4 ),

όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, θεσπίζει ορισμένες αρχές που πρέπει να τηρούνται στον τομέα αυτό - ότι οι διατάξεις που ισχύουν για τα εμπορεύματα που εισέρχονται στο τελωνειακό έδαφος της Κοινότητας, μέχρις ότου αυτά λάβουν ένα τελωνειακό προορισμό, είναι ουσιαστικές για την καλή λειτουργία της τελωνειακής ένωσης - ότι πρέπει, κατά συνέπεια, να εξασφαλιστεί καλύτερα η ομοιόμορφη εφαρμογή τους στην Κοινότητα - ότι, για το σκοπό αυτό, πρέπει να αντικατασταθούν οι διατάξεις της οδηγίας 68/312/ΕΟΚ που ισχύουν σήμερα με κανονισμό στον οποίο θα ενσωματωθούν οι απαραίτητες διευκρινίσεις και τροποποιήσεις - ότι θα προκύψει με τον τρόπο αυτό μεγαλύτερη νομική ασφάλεια για τους ιδιώτες - ότι τα εμπορεύματα που εισάγονται στο τελωνειακό έδαφος της Κοινότητας πρέπει να υπόκεινται σε κατάλληλη τελωνειακή επιτήρηση ώστε να εξασφαλίζεται η τήρηση της τελωνειακής νομοθεσίας και, κατά περίπτωση, των άλλων διατάξεων που εφαρμόζονται για τα εμπορεύματα αυτά - ότι, για το σκοπό αυτό, πρέπει να οριστούν οι υποχρεώσεις που υπέχουν τα πρόσωπα που πραγματοποιούν την είσοδο των εμπορευμάτων στο τελωνειακό έδαφος της Κοινότητας, καθώς και οι υποχρεώσεις των προσώπων που αναλαμβάνουν διαδοχικά την ευθύνη για τα εν λόγω εμπορεύματα, με σκοπό τη μεταφορά ή αποθήκευσή τους έως ότου τα εμπορεύματα αυτά λάβουν ένα τελωνειακό προορισμό - ότι το περιεχόμενο των υποχρεώσεων αυτών πρέπει να είναι καθορισμένο για κάθε στάδιο στο οποίο βρίσκονται τα εμπορεύματα μετά την φυσική είσοδό τους στο τελωνειακό έδαφος της Κοινότητας, και έως ότου φθάσουν σε συγκεκριμένο τελωνειακό προορισμό - ότι, κατά τη διατύπωση των υποχρεώσεων αυτών, πρέπει να ληφθεί υπόψη η ανάγκη διεξαγωγής αποτελεσματικής επιτήρησης των εμπορευμάτων από τις τελωνειακές αρχές - ότι, κατά συνέπεια, πρέπει οι υποχρεώσεις αυτές να μεταβάλλονται ανάλογα με τον τρόπο εισόδου των εμπορευμάτων στο τελωνειακό έδαφος της Κοινότητας - ότι αυτό πρέπει να ισχύει ιδίως όσον αφορά τον καθορισμό των προθεσμιών μέσα στις οποίες τα εμπορεύματα που εισέρχονται στο τελωνειακό έδαφος της Κοινότητας μπορούν να παραμένουν σ' αυτό πριν λάβουν τελωνειακό προορισμό - ότι τα μέτρα επιτήρησης που πρέπει να εφαρμόζονται για τα εμπορεύματα που εισέρχονται στο τελωνειακό έδαφος πρέπει να λαμβάνουν υπόψη και το ειδικό νομικό καθεστώς των ελευθέρων ζωνών καθώς και τις ιδιαιτερότητες της κυκλοφορίας των ταξιδιωτών της παραμεθόριας κυκλοφορίας εμπορευμάτων και των ταχυδρομικών αποστολών, επιστολών και ταχυδρομικών δεμάτων - ότι, για να εξασφαλιστεί η καλύτερη επιτήρηση των εμπορευμάτων που αναμένουν να λάβουν ορισμένο τελωνειακό προορισμό, πρέπει να επιτρέπεται η τοποθέτησή τους σε αποθήκες προσωρινής εναπόθεσης συγκεκριμένες από τις τελωνειακές αρχές, την ευθύνη για τη λειτουργία των οποίων θα έχουν τα άτομα που έχουν αναλάβει την εκμετάλλευσή τους - ότι οι διατάξεις που προβλέπει ο παρών κανονισμός κατ' αρχήν δεν εφαρμόζονται για τα εμπορεύματα που εισέρχονται στο τελωνειακό έδαφος της Κοινότητας υπό το καθεστώς διαμετακόμισης - ότι, αντίθετα, οι διατάξεις του παρόντος κανονισμού, εκτός από εκείνες που αφορούν την προσκόμηση, πρέπει να εφαρμόζονται και για τα εν λόγω εμπορεύματα από τη στιγμή που τα τελευταία προσκομίζονται στο τελωνείο σύμφωνα με τους κανόνες που ισχύουν σε θέματα διαμετακόμισης - ότι εφόσον κοινοτικά εμπορεύματα που ανταλλάσσονται μεταξύ κρατών μελών υπόκεινται, κατ' εφαρμογή της κοινοτικής νομοθεσίας, σε μέτρα που απαιτούν την προσκόμισή τους στο τελωνείο, πρέπει να προβλεφθεί, για λόγους απλούστευσης, η εφαρμογή, τηρουμένων των αναλογιών, των διατάξεων που προβλέπονται για τα εμπορεύματα που εισέρχονται στο τελωνειακό έδαφος της Κοινότητας - ότι πρέπει να εξασφαλιστεί η ομοιόμορφη εφαρμογή του παρόντος κανονισμού και για το σκοπό αυτό πρέπει να προβλεφθεί κοινοτική διαδικασία για την έγκαιρη θέσπιση των λεπτομερειών εφαρμογής - ότι, για να οργανωθεί στενή και αποτελεσματική συνεργασία μεταξύ των κρατών μελών και της Επιτροπής στον τομέα αυτό, πρέπει να γίνεται προσφυγή στην Επιτροπή Γενικής Τελωνειακής Νομοθεσίας που έχει συσταθεί με βάση το άρθρο 24 της οδηγίας 79/695/ΕΟΚ του Συμβουλίου της 24ης Ιουλίου 1979 περί εναρμονίσεως των διαδικασιών θέσεως σε κυκλοφορία των εμπορευμάτων ( 5 ), όπως τροποποιήθηκε τελευταία από την οδηγία 81/853/ΕΟΚ ( 6 ),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1 1 . Ο παρών κανονισμός καθορίζει τις διατάξεις που εφαρμόζονται για τα εμπορεύματα που εισέρχονται στο τελωνειακό έδαφος της Κοινότητας έως ότου αυτά αποκτήσουν τελωνειακό προορισμό .

Με την επιφύλαξη του άρθρου 2, του άρθρου 3 παράγραφος 5 και του άρθρου 22, ο παρών κανονισμός δεν εφαρμόζεται σε εμπορεύματα τα οποία κατά την εισαγωγή τους στο τελωνειακό έδαφος της Κοινότητας ευρίσκονται ήδη υπό καθεστώς διαμετακόμισης .

2 . Κατά την έννοια του παρόντος κανονισμού νοείται ως :

α ) τελωνειακή αρχή : κάθε αρχή που είναι αρμόδια για την εφαρμογή της τελωνειακής νομοθεσίας, έστω και αν η αρχή αυτή δεν υπάγεται στην τελωνειακή διοίκηση - β ) τελωνειακή επιτήρηση : οι ενέργειες που πραγματοποιεί γενικά η τελωνειακή αρχή για να εξασφαλίζεται η τήρηση της τελωνειακής νομοθεσίας και, κατά περίπτωση, των άλλων διατάξεων που εφαρμόζονται για τα εμπορεύματα που εισέρχονται στο τελωνειακό έδαφος της Κοινότητας - γ ) έλεγχος της τελωνειακής αρχής : η πραγματοποίηση διαφόρων ειδικών ενεργειών, όπως η εξακρίβωση σχετικά με τα εμπορεύματα, ο έλεγχος της ύπαρξης και της αυθεντικότητας των εγγράφων, ο έλεγχος της λογιστικής των επιχειρήσεων ή άλλων σχετικών στοιχείων, ο έλεγχος των μέσων μεταφοράς, ο έλεγχος των προσώπων, η διεξαγωγή διοικητικών ερευνών και άλλων παρομοίων πράξεων - δ ) εισαγωγικοί δασμοί : τόσο οι τελωνειακοί δασμοί και οι δασμοί ισοδύναμου αποτελέσματος όσο και οι γεωργικές εισφορές και άλλες φορολογικές επιβαρύνσεις κατά την εισαγωγή, που επιβάλλονται στο πλαίσιο της κοινής γεωργικής πολιτικής ή των ειδικών καθεστώτων που εφαρμόζονται για ορισμένα εμπορεύματα που προκύπτουν από τη μεταποίηση γεωργικών προϊόντων - ε ) κοινοτικά εμπορεύματα : τα εμπορεύματα :

- που έχουν παραχθεί εξ ολοκλήρου στο τελωνειακό έδαφος της Κοινότητας, χωρίς τη συμμετοχή προϊόντων καταγωγής τρίτων χωρών ή εδαφών που δεν αποτελούν τμήμα του τελωνειακού εδάφους της Κοινότητας,

- που προέρχονται από χώρες ή εδάφη που δεν αποτελούν τμήμα του τελωνειακού εδάφους της Κοινότητας και τα οποία έχουν τεθεί σε ελεύθερη κυκλοφορία σε κράτος μέλος,

- που έχουν παραχθεί στο τελωνειακό έδαφος της Κοινότητας, είτε αποκλειστικά από εμπορεύματα που αναφέρονται αποκλειστικά στη δεύτερη περίπτωση είτε από εμπορεύματα που αναφέρονται στην πρώτη περίπτωση είτε από εμπορεύματα που αναφέρονται στην πρώτη και δεύτερη περίπτωση - στ ) μη κοινοτικά εμπορεύματα : εμπορεύματα άλλα από τα αναφερόμενα στο στοιχείο ε ).

Με την επιφύλαξη των διεθνών συμφωνιών που έχουν συναφθεί στον τομέα της διαμετακόμισης, ως μη κοινοτικά εμπορεύματα που, αν και πληρούν τους όρους που προβλέπονται στο στοιχείο ε ), επανεισάγονται στο τελωνειακό έδαφος της Κοινότητας αφού προηγουμένως εξαχθούν εκτός του εδάφους αυτού - ζ ) πρόσωπο :

- είτε ένα φυσικό πρόσωπο,

- είτε ένα νομικό πρόσωπο,

- είτε, όταν η δυνατότητα αυτή προβλέπεται από τις ισχύουσες ρυθμίσεις, μια ένωση προσώπων η οποία έχει δικαιοπρακτική ικανότητα χωρίς να έχει το καθεστώς νομικού προσώπου .

ΤΙΤΛΟΣ Ι Είσοδος των εμπορευμάτων στο τελωνειακό έδαφος της Κοινότητας Άρθρο 2 Τα εμπορεύματα που εισέρχονται στο τελωνειακό έδαφος της Κοινότητας υποβάλλονται, από τη στιγμή της εισόδου αυτής, σε τελωνειακή επιτήρηση . Μπορούν επίσης να ελεγχθούν από τις τελωνειακές αρχές, σύμφωνα με τις ισχύουσες διατάξεις .

Άρθρο 3 1 . Τα εμπορεύματα που εισέρχονται στο τελωνειακό έδαφος της Κοινότητας πρέπει να προσκομίζονται χωρίς καθυστέρηση από το πρόσωπο που πραγματοποίησε την είσοδο αυτή, χρησιμοποιώντας, κατά περίπτωση, την οδό που καθορίζει η τελωνειακή αρχή και σύμφωνα με τους όρους που καθορίζονται από την αρχή αυτή :

α ) είτε στο τελωνείο που καθορίζει η τελωνειακή αρχή ή σε οποιοδήποτε άλλο χώρο που καθορίζει ή εγκρίνει η αρχή αυτή - β ) είτε σε ελεύθερη ζώνη, εφόσον η είσοδος των εμπορευμάτων στην ελεύθερη αυτή ζώνη γίνεται απευθείας :

- θαλασσίως ή αεροπορικώς,

- ή με χερσαία μεταφορά, χωρίς να χρησιμοποιείται άλλο μέρος του τελωνειακού εδάφους της Κοινότητας όταν πρόκειται για ελεύθερη ζώνη που πρόσκειται σε χερσαίο σύνορο μεταξύ κράτους μέλους και τρίτης χώρας .

Οι διατάξεις του στοιχείου α ) εφαρμόζονται επίσης για τα εμπορεύματα που εξέρχονται από ελεύθερη ζώνη η οποία βρίσκεται στο τελωνειακό έδαφος της Κοινότητας, εκτός εάν πρόκειται για εμπορεύματα που εξέρχονται διά θαλάσσης ή αεροπορικώς από τη ζώνη αυτή, χωρίς να τίθεται υπό καθεστώς διαμετακόμισης ή άλλο τελωνειακό καθεστώς .

2 . Κάθε πρόσωπο που αναλαμβάνει τη μεταφορά των εμπορευμάτων από τη στιγμή που τα τελευταία έχουν εισέλθει στο τελωνειακό έδαφος της Κοινότητας, ιδίως μετά από μεταφόρτωση, γίνεται υπεύθυνο για την εκτέλεση των υποχρεώσεων που αναφέρονται στην παράγραφο 1 .

3 . Εξομοιούνται προς τα εμπορεύματα που εισέρχονται στο τελωνειακό έδαφος της Κοινότητας τα εμπορεύματα τα οποία αν και ευρίσκονται εκτός του εδάφους αυτού, μπορεί να υπόκεινται στον έλεγχο των τελωνειακών αρχών ενός κράτους μέλους με βάση τις ισχύουσες διατάξεις, ιδίως με βάση συμφωνία που έχει συναφθεί μεταξύ αυτού του κράτους μέλους και τρίτης χώρας .

4 . Η παράγραφος 1 στοιχείο α ) δεν αποτελεί εμπόδιο για την εφαρμογή των αυτόνομων ή συμβατικών διατάξεων που ισχύουν στα κράτη μέλη όσον αφορά την τουριστική, την παραμεθόρια και την ταχυδρομική διακίνηση, εφόσον δεν θίγονται η τελωνειακή επιτήρηση και οι δυνατότητες τελωνειακού ελέγχου .

5 . Η παράγραφος 1 στοιχείο α ) εφαρμόζεται επίσης στα εμπορεύματα τα οποία, κατά την εισαγωγή τους στο τελωνειακό έδαφος της Κοινότητας, είχαν ήδη τεθεί υπό καθεστώς διαμετακόμισης .

6 . Η παράγραφος 1 δεν εφαρμόζεται στα εμπορεύματα που βρίσκονται μέσα σε πλοία ή αεροσκάφη που διασχίζουν τα χωρικά ύδατα ή τον εναέριο χώρο των κρατών μελών, χωρίς να έχουν ως προορισμό λιμάνι ή αεροδρόμιο που βρίσκεται εντός αυτών των κρατών μελών .

Άρθρο 4 1 . Όταν, λόγω τυχαίου γεγονότος ή ανωτέρας βίας, δεν είναι δυνατή η εκπλήρωση της υποχρέωσης που αναφέρεται στο άρθρο 3 παράγραφος 1, το πρόσωπο που έχει την υποχρέωση αυτή, ή κάθε άλλο πρόσωπο που ενεργεί για λογαριασμό του, ενημερώνει χωρίς καθυστέρηση την τελωνειακή αρχή για την κατάσταση αυτή . Όταν τα εμπορεύματα δεν έχουν καταστραφεί εντελώς εξαιτίας του τυχαίου αυτού γεγονότος ή της ανωτέρας βίας, η τελωνειακή αρχή πρέπει επίσης να ενημερώνεται για την ακριβή τοποθεσία όπου βρίσκονται τα εμπορεύματα .

2 . Όταν πλοίο ή αεροσκάφος που αναφέρεται στο άρθρο 3 παράγραφος 6 είναι υποχρεωμένο, λόγω τυχαίου γεγονότος ή ανωτέρας βίας, να διακόψει την πορεία του ή να σταθμεύσει στο τελωνειακό έδαφος της Κοινότητας χωρίς να υπάρχει δυνατότητα τήρησης της υποχρέωσης που προβλέπεται στο άρθρο 3 παράγραφος 1, το πρόσωπο που οδήγησε το πλοίο ή το αεροσκάφος αυτό στο τελωνειακό έδαφος, ή κάθε άλλο πρόσωπο που ενεργεί για λογαριασμό του, ενημερώνει χωρίς καθυστέρηση τις τελωνειακές αρχές για την κατάσταση αυτή .

3 . Η τελωνειακή αρχή καθορίζει τα μέτρα που πρέπει να ληφθούν για να είναι δυνατή η τελωνειακή επιτήρηση των εμπορευμάτων που αναφέρονται στην παράγραφο 1 καθώς και των εμπορευμάτων που υπάρχουν στο πλοίο ή το αεροσκάφος σύμφωνα με την παράγραφο 2 και να εξασφαλίζεται κατά περίπτωση η μεταγενέστερη προσκόμισή τους στο τελωνείο ή σε οποιονδήποτε άλλο χώρο που καθορίζει ή εγκρίνει η τελωνειακή αρχή .

ΤΙΤΛΟΣ ΙΙ Προσκόμιση στο τελωνείο των εμπορευμάτων που εισέρχονται στο τελωνειακό έδαφος της Κοινότητας Άρθρο 5 Τα εμπορεύματα που κατ' εφαρμογή του άρθρου 3 παράγραφος 1 στοιχείο α ) φθάνουν στο τελωνείο ή σε οποιονδήποτε άλλο χώρο που καθορίζεται ή εγκρίνεται από την τελωνειακή αρχή, πρέπει να προσκομίζονται στο τελωνείο από το πρόσωπο που πραγματοποίησε την είσοδο των εμπορευμάτων στο τελωνειακό έδαφος της Κοινότητας ή, κατά περίπτωση, από το πρόσωπο που αναλαμβάνει τη μεταφορά των εμπορευμάτων μετά την πραγματοποίηση αυτής της εισόδου .

Η προσκόμιση στο τελωνείο συνίσταται στην ανακοίνωση στην τελωνειακή αρχή, σύμφωνα με τους απαιτούμενους τύπους, ότι πραγματοποιήθηκε η άφιξη αυτή .

Άρθρο 6 Το άρθρο 5 δεν αποτελεί εμπόδιο στην εφαρμογή των ειδικών διατάξεων που αφορούν τα εμπορεύματα τα οποία :

α ) μεταφέρουν ταξιδιώτες - β ) τίθενται σε ελεύθερη κυκλοφορία ή υπάγονται σε άλλο τελωνειακό καθεστώς χωρίς να απαιτείται η προσκόμισή τους στο τελωνείο - γ ) διέρχονται το έδαφος ενός κράτους μέλους υπό καθεστώς εθνικής διαμετακόμισης .

Άρθρο 7 Μετά την προσκόμιση των εμπορευμάτων στο τελωνείο είναι δυνατόν να πραγματοποιηθεί, μετά από άδεια της τελωνειακής αρχής, εξέταση ή λήψη δειγμάτων των εμπορευμάτων αυτών με σκοπό να τους δοθεί ένας τελωνειακός προορισμός . Η σχετική άδεια χορηγείται, μετά από αίτηση, στο πρόσωπο που είναι εξουσιοδοτημένο να δώσει στα εμπορεύματα ένα τέτοιο προορισμό ή στον αντιπρόσωπό του .

ΤΙΤΛΟΣ ΙΙΙ Συνοπτική διασάφηση και εκφόρτωση των εμπορευμάτων που προσκομίζονται στο τελωνείο Άρθρο 8 Με την επιφύλαξη του άρθρου 10, για τα εμπορεύματα που προσκομίζονται στο τελωνείο κατά την έννοια του άρθρου 5 πρέπει να γίνεται συνοπτική διασάφηση .

Η συνοπτική αυτή διασάφηση πρέπει να κατατεθεί μόλις προσκομισθούν τα εμπορεύματα στο τελωνείο . Η τελωνειακή αρχή ωστόσο μπορεί να παραχωρήσει προθεσμία για την κατάθεση αυτή, η οποία λήγει το αργότερο την πρώτη εργάσιμη ημέρα μετά από την ημέρα προσκόμισης των εμπορευμάτων στο τελωνείο.

Άρθρο 9 1 . Η συνοπτική διασάφηση συντάσσεται σε έντυπο σύμφωνα με το υπόδειγμα που καθορίζεται από την τελωνειακή αρχή . Εντούτοις, η τελωνειακή αρχή μπορεί να δεχθεί τη χρησιμοποίηση, ως συνοπτικής διασάφησης, κάθε εμπορικού ή διοικητικού εγγράφου που περιέχει όλα τα αναγκαία στοιχεία για την εξακρίβωση των εμπορευμάτων .

2 . Η κατάθεση της συνοπτικής διασάφησης πραγματοποιείται :

α ) είτε από το πρόσωπο που έχει πραγματοποιήσει την είσοδο των εμπορευμάτων στο τελωνειακό έδαφος της Κοινότητας ή, κατά περίπτωση, από το πρόσωπο που έχει αναλάβει τη μεταφορά των εμπορευμάτων, μετά την πραγματοποίηση αυτής της εισόδου - β ) είτε από το πρόσωπο για λογαριασμό του οποίου έχουν ενεργήσει τα πρόσωπα που αναφέρονται στο στοιχείο α )- γ ) είτε από τον αντιπρόσωπο ενός από τα πρόσωπα που αναφέρονται στα στοιχεία α) και β ).

3 . Η συνοπτική διασάφηση πρέπει να υπογράφεται από το πρόσωπο που την καταθέτει . Θεωρείται από την τελωνειακή αρχή και φυλάσσεται από αυτήν, προκειμένου να ελεγχθεί αν τα εμπορεύματα στα οποία αναφέρεται θα λάβουν τελωνειακό προορισμό μέσα στις προθεσμίες που προβλέπονται στο άρθρο 15 .

4 . Η συνοπτική διασάφηση μπορεί να πραγματοποιηθεί σύμφωνα με τις μεθόδους της πληροφορικής . Στην περίπτωση αυτή, οι κανόνες της παραγράφου 3 προσαρμόζονται αναλόγως .

Άρθρο 10 Με την επιφύλαξη των διατάξεων που εφαρμόζονται για τα εμπορεύματα που εισάγονται από ταξιδιώτες και για τις ταχυδρομικές αποστολές επιστολών και δεμάτων, η τελωνειακή αρχή μπορεί να μην απαιτήσει την κατάθεση συνοπτικής διασάφησης, εφόσον δεν θίγεται η τελωνειακή επιτήρηση των εμπορευμάτων σε περίπτωση που πριν από τη λήξη της προθεσμίας που αναφέρεται στο άρθρο 8 τα εν λόγω εμπορεύματα :

α ) είτε έχουν διασαφιστεί για ελεύθερη κυκλοφορία ή για άλλο τελωνειακό καθεστώς - β ) είτε έχουν και πάλι εξέλθει από το τελωνειακό έδαφος της Κοινότητας, ενδεχομένως μετά από μεταφόρτωση, ή έχουν τεθεί σε ελεύθερη ζώνη - γ ) είτε έχουν καταστραφεί με την έγκριση της τελωνειακής αρχής .

Άρθρο 11 1 . Τα εμπορεύματα μπορούν να εκφορτωθούν ή να μεταφερθούν από το μέσο μεταφοράς στο οποίο βρίσκονται, μόνο με άδεια της τελωνειακής αρχής, σε χώρους που έχουν καθοριστεί ή εγκριθεί από την αρχή αυτή .

Εντούτοις, η άδεια αυτή δεν απαιτείται σε περίπτωση επικείμενου κινδύνου που καθιστά αναγκαία την άμεση εκφόρτωση του συνόλου ή μέρους των εμπορευμάτων . Στην περίπτωση αυτή ενημερώνεται αμέσως η τελωνειακή αρχή .

2 . Η τελωνειακή αρχή μπορεί να απαιτήσει ανά πάσα στιγμή την εκφόρτωση των εμπορευμάτων για να εξασφαλίζεται ο έλεγχος τόσο των εμπορευμάτων όσο και του μέσου μεταφοράς στο οποίο βρίσκονται .

Άρθρο 12 1 . Το πρόσωπο που αναφέρεται στο άρθρο 9 παράγραφος 2 πρέπει να προσκομίσει στο σύνολό τους και οποτεδήποτε το ζητήσει η τελωνειακή αρχή τα εμπορεύματα που καλύπτονται από τη συνοπτική διασάφηση και δεν έχουν εκφορτωθεί από το μέσο μεταφοράς στο οποίο βρίσκονται .

2 . Κάθε πρόσωπο το οποίο κατέχει διαδοχικά τα εμπορεύματα, μετά την εκφόρτωσή τους, για να προβεί στη μετακίνηση ή την αποθήκευσή τους, γίνεται υπεύθυνο για την εκτέλεση της υποχρέωσης να προσκομίσει τα εμπορεύματα στο σύνολό τους οποτεδήποτε το ζητήσει η τελωνειακή αρχή .

Άρθρο 13 Τα εμπορεύματα δεν μπορούν να απομακρυνθούν από τον τόπο όπου είχαν τοποθετηθεί αρχικά χωρίς την άδεια της τελωνειακής αρχής .

ΤΙΤΛΟΣ IV Τελωνειακός προορισμός των εμπορευμάτων που προσκομίζονται στο τελωνείο Άρθρο 14 1 . Τα εμπορεύματα που προσκομίζονται στο τελωνείο πρέπει να λάβουν τελωνειακό προορισμό ο οποίος μπορεί να είναι :

α ) είτε η θέση τους σε ελεύθερη κυκλοφορία είτε η υπαγωγή τους σε άλλο τελωνειακό καθεστώς - β ) είτε η είσοδός τους σε ελεύθερη ζώνη είτε η έξοδός τους από το τελωνειακό έδαφος της Κοινότητας - γ ) είτε η καταστροφή τους, με την άδεια της τελωνειακής αρχής και υπό τους όρους που καθορίζει η τελευταία - δ ) είτε η εγκατάλειψή τους υπέρ του Δημοσίου, αν η δυνατότητα αυτή προβλέπεται από την εθνική νομοθεσία .

Η εγκατάλειψη ή καταστροφή δεν πρέπει να συνεπάγεται καμία δαπάνη για το Δημόσιο .

2 . Τα υπολείμματα και τα απορρίμματα που προκύπτουν κατά περίπτωση, από την καταστροφή που αναφέρεται στην παράγραφο 1 στοιχείο γ ) πρέπει να λάβουν έναν από τους άλλους τελωνειακούς προορισμούς που αναφέρονται στην παράγραφο 1 .

Άρθρο 15 1 . Όταν τα εμπορεύματα καλύπτονται από συνοπτική διασάφηση, πρέπει να διασαφίζονται για ελεύθερη κυκλοφορία ή για άλλο τελωνειακό καθεστώς ή να καλύπτονται από αίτηση για να λάβουν έναν από τους άλλους τελωνειακούς προορισμούς που αναφέρονται στο άρθρο 14, μέσα στις προθεσμίες που καθορίζει η τελωνειακή αρχή . Οι προθεσμίες αυτές δεν πρέπει να υπερβαίνουν :

α ) τις σαράντα πέντε ημέρες από την ημερομηνία κατάθεσης της συνοπτικής διασάφησης για τα εμπορεύματα που φθάνουν διά θαλάσσης - β ) τις είκοσι ημέρες από την ημερομηνία κατάθεσης της συνοπτικής διασάφησης για τα εμπορεύματα που φθάνουν με άλλο τρόπο μεταφοράς, εκτός από μεταφορά διά θαλάσσης .

2 . Όταν το απαιτούν οι περιστάσεις, η τελωνειακή αρχή μπορεί να εγκρίνει την παράταση των προθεσμιών που αναφέρονται στην παράγραφο 1 . Η παράταση αυτή δεν μπορεί εντούτοις να υπερβεί τις πραγματικές ανάγκες που δικαιολογούνται από τις περιστάσεις .

ΤΙΤΛΟΣ V Προσωρινή εναπόθεση των εμπορευμάτων Άρθρο 16 Μέχρις ότου λάβουν έναν από τους τελωνειακούς προορισμούς που αναφέρονται στο άρθρο 14, τα εμπορεύματα που προσκομίζονται στο τελωνείο υπάγονται αμέσως μετά την προσκόμισή τους στο καθεστώς προσωρινής εναπόθεσης . Τα εμπορεύματα αυτά καλούνται στο εξής "εμπορεύματα υπό προσωρινή εναπόθεση ".

Άρθρο 17 1 . Τα εμπορεύματα υπό προσωρινή εναπόθεση μπορεί να παραμείνουν μόνο σε χώρους που έχουν εγκριθεί από την τελωνειακή αρχή και υπό τους όρους που καθορίζει η εν λόγω αρχή .

2 . Η τελωνειακή αρχή μπορεί να απαιτήσει από το πρόσωπο που κατέχει τα εμπορεύματα τη σύσταση εγγύησης για να εξασφαλιστεί η πληρωμή οποιασδήποτε τελωνειακής οφειλής που μπορεί να δημιουργηθεί βάσει του άρθρου 2 παράγραφος 1 στοιχεία γ) και δ ) του κανονισμού ( ΕΟΚ ) αριθ . 2144/87 του Συμβουλίου της 13ης Ιουλίου 1987 σχετικά με την τελωνειακή οφειλή ( 1 ).

Άρθρο 18 Με την επιφύλαξη του άρθρου 7, τα εμπορεύματα υπό προσωρινή εναπόθεση μπορούν να υποστούν μόνον επεξεργασία που εξασφαλίζει τη διατήρησή τους ως έχουν, χωρίς μεταβολή της εμφάνισης ή των τεχνικών χαρακτηριστικών τους .

Άρθρο 19 1 . Η τελωνειακή αρχή παίρνει χωρίς καθυστέρηση κάθε απαραίτητο μέτρο, περιλαμβανομένης της πώλησης των εμπορευμάτων, προκειμένου να ρυθμιστεί η κατάσταση των εμπορευμάτων για τα οποία δεν έχουν αρχίσει οι διατυπώσεις με σκοπό να δοθεί στα εμπορεύματα αυτά ένας από τους τελωνειακούς προορισμούς που αναφέρονται στο άρθρο 14, μέσα στις προθεσμίες που καθορίζονται σύμφωνα με το άρθρο 15 .

2 . Η τελωνειακή αρχή μπορεί, με την ευθύνη και τα έξοδα του προσώπου που κατέχει τα εμπορεύματα, να τα μεταφέρει σε ειδικό χώρο που βρίσκεται υπό την επιτήρησή της, έως ότου τακτοποιηθεί η κατάστασή τους .

ΤΙΤΛΟΣ VI Αποθήκες προσωρινής εναπόθεσης Άρθρο 20 1 . Όταν οι χώροι που αναφέρονται στο άρθρο 17 παράγραφος 1 έχουν εγκριθεί σε μόνιμη βάση για την τοποθέτηση εμπορευμάτων υπό προσωρινή εναπόθεση, οι χώροι αυτοί ονομάζονται "αποθήκες προσωρινής εναπόθεσης ".

2 . Για να εξασφαλιστεί η εφαρμογή της τελωνειακής νομοθεσίας, η τελωνειακή αρχή μπορεί, όταν δεν διαχειρίζεται η ίδια την αποθήκη προσωρινής εναπόθεσης, να απαιτήσει :

α ) να κλειδώνονται οι αποθήκες προσωρινής εναπόθεσης με δύο κλειδιά, από τα οποία το ένα παραμένει στην τελωνειακή αρχή- β ) το πρόσωπο που εκμεταλλεύεται την αποθήκη προσωρινής εναπόθεσης να κρατά λογιστικά βιβλία υλικού που επιτρέπουν την παρακολούθηση της κίνησης των εμπορευμάτων .

Άρθρο 21 Η τοποθέτηση των εμπορευμάτων σε αποθήκη προσωρινής εναπόθεσης γίνεται με βάση τη συνοπτική διασάφηση . Εντούτοις, η τελωνειακή αρχή μπορεί να απαιτήσει την κατάθεση ειδικής διασάφησης που συντάσσεται σε έντυπο σύμφωνο με το υπόδειγμα που έχει καθορίσει η ίδια .

ΤΙΤΛΟΣ VII Διατάξεις που εφαρμόζονται στα μη κοινοτικά εμπορεύματα που κυκλοφορούν υπό το καθεστώς διαμετακόμισης Άρθρο 22 1 . Μόλις μη κοινοτικά εμπορεύματα που κυκλοφορούν υπό καθεστώς διαμετακόμισης φθάνουν στον προορισμό τους στο τελωνειακό έδαφος της Κοινότητας και προσκομίζονται στο τελωνείο σύμφωνα με τις διατάξεις που ισχύουν για τη διαμετακόμιση, εφαρμόζονται τα άρθρα 8 μέχρι 21 .

2 . Όταν τα εμπορεύματα κυκλοφορούν υπό καθεστώς κοινοτικής διαμετακόμισης ή κοινής διαμετακόμισης, το αντίτυπο του εγγράφου διαμετακόμισης που κρατά το τελωνείο προορισμού αποτελεί τη συνοπτική διασάφηση .

ΤΙΤΛΟΣ VIII Διατάξεις που εφαρμόζονται για τα κοινοτικά εμπορεύματα Άρθρο 23 Εφόσον τα κοινοτικά εμπορεύματα που εισέρχονται στο έδαφος κράτους μέλους υπόκεινται σε μέτρα που απαιτούν την προσκόμισή τους στο τελωνείο σύμφωνα με την κοινοτική νομοθεσία, οι διατάξεις του παρόντος κανονισμού εφαρμόζονται τηρουμένων των αναλογιών .

ΤΙΤΛΟΣ IX Τελικές διατάξεις Άρθρο 24 Όταν το απαιτούν οι περιστάσεις, η τελωνειακή αρχή μπορεί να καταστρέψει τα εμπορεύματα που προσκομίζονται στο τελωνείο . Η τελωνειακή αρχή πληροφορεί σχετικά τον κάτοχο των εμπορευμάτων . Τα έξοδα καταστροφής των εμπορευμάτων βαρύνουν τον κάτοχό τους .

Άρθρο 25 Οι διατάξεις που είναι απαραίτητες για την εφαρμογή του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 26 παράγραφοι 2 και 3 της οδηγίας 79/695/ΕΟΚ .

Άρθρο 26 1 . Η οδηγία 68/312/ΕΟΚ καταργείται .

Οι αναφορές που γίνονται στην εν λόγω οδηγία πρέπει να θεωρείται ότι αφορούν τον παρόντα κανονισμό .

2 . Στο άρθρο 5 του κανονισμού ( ΕΟΚ ) αριθ . 2151/84 του Συμβουλίου της 23ης Ιουλίου 1984 για το τελωνειακό έδαφος της Κοινότητας ( 1 ), όπως τροποποιήθηκε τελευταία από τον κανονισμό ( ΕΟΚ ) αριθ . 319/85 ( 2 ), η παράγραφος 3 καταργείται .

Άρθρο 27 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων .

Εφαρμόζεται από την ημερομηνία εφαρμογής του κανονισμού ( ΕΟΚ ) αριθ . 2503/88 του Συμβουλίου της 25ης Ιουλίου 1988 για την τελωνειακή αποταμίευση ( 3 ) και του κανονισμού ( ΕΟΚ ) αριθ . 2504 /88 του Συμβουλίου της 25ης Ιουλίου 1988 για τις ελεύθερες ζώνες και τις ελεύθερες αποθήκες ( 4 ).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 21 Δεκεμβρίου 1988 .

Για το Συμβούλιο Η Πρόεδρος Β . ΠΑΠΑΝΔΡΕΟΥ ( 1 ) ΕΕ αριθ . C 356 της 31 . 12 . 1985, σ . 31 .

( 2 ) ΕΕ αριθ . C 88 της 14 . 4 . 1986, σ . 108, και ΕΕ αριθ . C 326 της 12 . 12 . 1988 .

( 3 ) ΕΕ αριθ . C 263 της 20 . 10 . 1986, σ . 9 .

( 4 ) ΕΕ αριθ . L 194 της 6 . 8 . 1968, σ . 13 .

( 5 ) ΕΕ αριθ . L 205 της 13 . 8 . 1979, σ . 19 .

( 6 ) ΕΕ αριθ . L 319 της 7. 11 . 1981, σ . 1 .

( 7 ) ΕΕ αριθ . L 201 της 22 . 7 . 1987, σ . 15 .

( 8 ) ΕΕ αριθ . L 197 της 27 . 7 . 1984, σ . 1 .

( 9 ) ΕΕ αριθ . L 34 της 7 . 2 . 1985, σ . 32 .

( 10 ) ΕΕ αριθ . L 225 της 15 . 8 . 1988, σ . 1 .

( 11 ) ΕΕ αριθ . L 225 της 15 . 8 . 1988, σ . 8 .